Jean-François Borras
Jean-François Borras, f. 1975, fransk tenor. Som syvårig begyndte Borras at synge i Monacos domkirkekor, les Petits Chanteurs, hvor han sang i de følgende 15 år. Han blev 1988-2004 uddannet i sang på Académie de musique Prince Rainier III og debuterede 2005 i rollen som Don Ottavio i Wolfgang Amadeus Mozarts Don Giovanni i Menton. Jean-François Borras’ lyriske stemme er ideel til det fransk-italienske operarepertoire som Chevalier des Grieux i Manon, Alfredo i La Traviata, Gérald i Lakmé og Rodolfo i La Bohème.
2012 debuterede Jean-François Borras på Opéra National de Paris som Des Grieux, et parti, han også med stor succes sang både i København under operafestivalen 2014 og på Wiener Staatsoper senere på året – begge gange over for sopranen Patricia Petibon. Borras' internationale gennembrud fandt sted på Metropolitan Opera i foråret 2014, da han sprang ind i titelrollen i Werther i stedet for tenoren Jonas Kaufmann, der var blevet syg.
Jean-François Borras er siden vendt tilbage til Metropolitan Opera i rollen som Rodolfo 2015. Han anses for at være en af sin generations mest talentfulde franske tenorer pga. en overbevisende sceneoptræden og en smuk, fleksibel stemme med en varm klang.